送鄆州知府宋諫議
作者：王安石
朝代：宋

paragraphs: 盛世千齡合，宗工四海瞻。
天心初籲俊，雲翼首離潛。
德望完圭角，儀形壯陛廉。
徐鳴蒼玉佩，盡校碧牙籤。
綸掖清光注，鑾坡茂渥霑。
文明誠得主，政瘼尚煩砭。
右府參機務，東塗贊景炎。
廟謨資石畫，兵略倚珠鈐。
坐鎮均勞逸，齋居養智恬。
謳謠喧井邑，惠化穆蒼黔。
進律朝章舊，疏恩物議僉。
通班三殿邃，徙部十城兼。
申甫周之翰，龜蒙魯所詹。
地靈奎宿照，野沃汶河漸。
首路龍旗盛，提封虎節嚴。
賜衣纏紫艾，衛甲綴朱綅。
海谷移文省，溪堂燕豆添。
班春回紺幰，問俗卷彤襜。
舟檝商巖命，熊羆渭水占。
治裝行入覲，金鼎重調鹽。